**NOTĂ INFORMATIVĂ**

# la proiectul Hotărârii Guvernului privind aprobarea Regulamentului de acordare a alocațiilor pentru creșterea accesului la studii de calitate

|  |
| --- |
| 1. **Denumirea autorului și, după caz, a participanților la elaborarea proiectului**
 |
| Proiectul Hotărârii Guvernului privind aprobarea Regulamentului de acordare a alocațiilor pentru creșterea accesului la studii de calitate este elaborat de către Ministerul Educației și Cercetării, în colaborare cu Ministerul Finanțelor. |
| 1. **Condițiile ce au impus elaborarea proiectului de act normativ și finalitățile urmărite**
 |
| Documentele de referință pentru elaborarea proiectului sunt Codul educației al Republicii Moldova nr.152/2014, cu modificările ulterioare, și Acordul de Asociere RM-UE, titlul IV, cap. 23, art. 123 lit. b).Totodată, elaborareaproiectului Hotărârii Guvernului privind aprobarea Regulamentului de acordare a alocațiilor pentru creșterea accesului la studii de calitate va asigura realizarea acțiunii nr. 449 din Planul de activitate al Guvernului pentru anul 2024 și a acțiunii nr. 2.5 din Planul de activitate al Ministerului Educației și Cercetării pentru anul 2024. Proiectul Hotărârii Guvernului privind aprobarea Regulamentului de acordare a alocațiilor pentru creșterea accesului la studii de calitate va garanta accesul la studii de calitate a copiilor din școlile mai mici de 50 de elevi, motivând părinții acestora să-și transfere copiii în școli cu un număr mai mare de elevi. Transferul elevilor din școlile cu un număr mai mic de 50 de elevi în școli mai mari va aduce mai multe beneficii, inclusiv:* **Acces la resurse mai bogate**: școlile mai mari, de obicei, au mai multe resurse disponibile, cum ar fi laboratoare bine echipate, cabinete școlare dotate cu echipamente moderne, biblioteci mai mari și o gamă mai largă de materiale didactice.
* **Diversitate și oportunități academice mai mari**: în școlile mai mari, copiii pot interacționa cu un grup mai divers de colegi și pot avea acces la o varietate mai mare de activități extrașcolare.
* **Calitatea învățământului și performanțele academice îmbunătățite**: școlile mici nu întotdeauna por asigura cu cadre didactice calificate toate disciplinele școlare; de asemenea, studiile, în special rezultatele PISA 2022[[1]](#footnote-1), arată că școlile mai mari pot oferi un nivel mai ridicat de instruire și pot avea rezultate academice mai bune în comparație cu școlile mici.
* **Pregătire mai bună pentru viitor**: interacțiunea cu un număr mai mare de colegi și profesori poate ajuta la dezvoltarea abilităților sociale și a capacităților de adaptare, pregătindu-i pe copii pentru experiențele diverse pe care le vor întâlni în viitor.
* **Mai multe opțiuni educaționale**: odată ce copiii se află într-un mediu școlar mai mare, familiile pot avea mai multe opțiuni pentru educația lor, inclusiv accesul la programe speciale sau la un curriculum mai variat.
 |
| 1. **Descrierea gradului de compatibilitate, pentru proiectele care au ca scop armonizarea legislaţiei naţionale cu legislaţia Uniunii Europene**
 |
| Proiectul Hotărârii Guvernului nu are ca scop armonizarea legislaţiei naţionale cu legislaţia Uniunii Europene și nu necesită descrierea gradului de compatibilitate. |
| 1. **Principalele prevederi ale proiectului și evidențierea elementelor noi**
 |
| Actualmente în Republica Moldova sunt 102 instituții de învățământ primar și secundar general cu număr de până la 50 de elevi. Respectiv, prin mecanismul propus, și anume prin motivarea financiară, părinții sau reprezentanții legali ai elevilor din aceste instituții își vor putea îndrepta atenția către școlile cu un număr mai mare de elevi. Proiectul Regulamentului de acordare a alocațiilor pentru creșterea accesului la studii de calitate stabilește beneficiarii, modul, scopul și periodicitatea acordării alocațiilor.Acordarea alocațiilor se oferă în scopul sporirii accesului la educație de calitate.Alocația pentru sporirea accesului la educație de calitate se va acorda lunar, în mărime de 1000 de lei per elev copil, pe un termen de doi ani, calculat din momentul înscrierii elevului în noua instituție publică de învățământ primar sau secundar (ciclul I și II). Alocațiile nu se va acorda pe perioada lunilor iunie-august.Alocația pentru sporirea accesului la educație de calitate va fi neimpozabilă.Ministerul Educației și Cercetării va aproba și publica anual pe site-ul său oficial, până la 07 iulie, lista instituțiilor de învățământ primar și secundar (ciclul I și II) cu un număr mai mic de 50 de elevi. Alocațiile vor fi transferate de către Ministerul Educației și Cercetării, în temeiul listelor beneficiarilor aprobate.Totodată, proiectul documentului prevede cazurile pentru care dreptul la alocație încetează sau se suspendă, precum și condițiile în care aceasta poate fi reluată.  |
| 1. **Fundamentarea economico-financiară**
 |
| Potrivit proiectului, alocațiile se vor acorda începând cu septembrie 2024. Pentru început se planifică un număr de 1000 de beneficiari. Respectiv, costul total pentru lunile din primul semestru, septembrie – noiembrie 2024, va fi de 3 milioane de lei.Aplicând același algoritm, pentru anul 2025 numărul de beneficiari va fi mai mare, de 2000 de elevi. Respectiv alocația pentru o perioadă de nouă luni va însuma 18 milioane de lei.Mijloacele financiare necesare pentru implementarea proiectului în perioada anilor 2024-2025 vor fi alocate de către Ministerul Finanțelor din sursele financiare ale bugetului de stat. |
| 1. **Modul de încorporare a actului în cadrul normativ în vigoare**
 |
| Pentru implementarea prezentului proiect de Hotărâre a Guvernului nu va fi necesară modificarea altor acte normative. |
| 1. **Avizarea și consultarea publică a proiectului**
 |
| În scopul respectării Legii nr.239/2008 privind transparența în procesul decizional, anunțul de inițiere a elaborării proiectului a fost plasat pe pagina web a Ministerului Educației și Cercetării, la secțiunea Transparența decizională, modulul de participare, fiind accesibil la următorul link: <https://particip.gov.md/ro/document/stages/in-conformitate-cu-planul-de-actiuni-pentru-anul-2023-ministerul-educatiei-si-cercetarii-anunta-despre-initierea-procesului-de-elaborare-a-mecanismului-de-acordare-a-stimulentelor-pentru-cresterea-accesului-la-studii-de-calitate/11530> De asemenea, proiectul va fi plasat pentru consultări publice pe pagina web oficială a Ministerului Educației și Cercetării, compartimentul Transparență decizională, secțiunea Modul de participare.  |
| 1. **Constatările expertizei anticorupție**
 |
| Proiectul va fi supus expertizei anticorupție la Centrul Național Anticorupție.  |
| 1. **Constatările expertizei de compatibilitate cu legislaţia Uniunii Europene**
 |
| Nu necesită efectuarea expertizei de compatibilitate, dat fiind faptul că proiectul de hotărâre nu prezintă relevanță UE. |
| 1. **Constatările expertizei juridice**
 |
| Proiectul va fi supus expertizei juridice a Ministerului Justiției.  |
| 1. **Constatările altor expertize**
 |
| Proiectul de hotărâre nu necesită a fi supus altor expertize.  |

**Ministru Dan PERCIUN**

Ex.: A.Prisăcaru, tel. 022-232785

1. <https://ance.gov.md/content/fost-publicat-raportul-privind-rezultatele-ob%C8%9Binute-de-elevii-din-republica-moldova-%C3%AEn> [↑](#footnote-ref-1)